Marble Hall-ongeluk: ‘Alles het goed afgeloop’Janine en klein Dianiël. Foto: Facebook Janine, haar man Diaan en hul dogtertjie, Dianiël, word sedert 17 Mei in die Life Midmed-hospitaal in Middelburg behandel nadat hul Toyota Fortuner reg van voor teen ŉ bakkie gebots het op die R573 ongeveer 12 km buite Marble Hall. Ilze Scheepers-Van Rensburg, Janine se tannie, het gesê die rekonstruktiewe chirurgie het goed afgeloop. “Dokter sê alles het goed afgeloop. Haar oogbank is opgebou, haar kakebeen is nou weer op regte plek en haar gesiggie lyk sommer beter. Haar oog gaan ook goed herstel. Sy kom vanaand weer terug na Midmed.” Volgens Scheepers-Van Rensburg herstel Diaan baie goed. “Hy het nog seer, maar dit is te verwagte as jy vat wat hy deur gemaak het.” Scheepers-Van Rensburg het gesê dit gaan ook baie goed met Dianiël. “Sy het nog net die voedingspyp en die traksie vir haar beentjies en armpie. Ons kan net Jesus dank vir al ons gebede wat verhoor is en nog gebede vir algehele genesing. Daar is nog geen aanduiding wanneer hulle ontslaan word nie.” Maroela Media het vroeër die week berig die Terblanche-egpaar kan niks van die gru-botsing, waarin 11 ander mense dood is, onthou nie. Scheepers-Van Rensburg het toe gesê die egpaar het die res van die familie gevra wat gebeur het. “Dit is amper beter so,” het sy gesê. Die egpaar het nog nie hul dogtertjie gesien sedert die ongeluk nie. Scheepers-Van Rensburg het gesê die verpleegpersoneel neem video’s en foto’s van Dianiël en wys dit in die aande vir Diaan en Janine. Die egpaar ontvang albei berading en hou elke aand saam Bybelstudie om hulle deur die moeilike tyd te dra, het sy gesê. Klik hier vir alle vorige berigte oor die ongeluk op Maroela Media.